Összefoglalás a 10. tanulmányról
Jeruzsálem pusztulása

 „És igyekezzetek a városnak jólétén, amelybe fogságra küldöttelek titeket, és könyörögjetek érette az Úrnak; mert annak jóléte lesz a ti jólétetek.” (Jer. 29,7.) 
Jeruzsálem és a templom i.e 586-ban bekövetkezett pusztulása Isten népének engedetlensége miatt következett be, amelynek mértékéről Ezékiel próféta könyvének nyolcadik fejezetében találunk leírást. A Szentlélek megmutatta a bosszúság bálványát Jeruzsálem belső kapujának bejáratánál, a nagy utálatosságokat, amelyeket ott cselekedtek, az állatok falba vésett képeit, amelyek előtt a hetven vén tömjénezett, a Tammúzt sirató asszonyokat, a napimádó férfiakat és az erőszakosságot, amellyel betöltötték szülőföldjüket. Mindezek következményeként és az intések visszautasítása miatt az Úr már nem hallgatta meg imáikat, hanem rájuk engedte az ellenséget. Jeremiás által azonban még utoljára kaptak figyelmeztetést arra vonatkozóan, hogy ne bízzanak az egyiptomi seregben, mert azok elvonulnak, a káldeusok pedig visszajönnek, de ennek sem adtak hitelt. Jeremiást megint meg akarták ölni. Sedékiás és fiai végül menekülni próbáltak, de elfogták őket, a fiakat megölték, őt megvakították, és fogoly lett Babilonban, ahogy az Úr megmondta Jeremiás által. Milyen érdekes, hogy még a poroszlók feje is, aki szabadon engedte Jeremiást, még ő is pontosan tudta, hogy mindez az Úr büntetése a népen, amiért engedetlenek voltak. 
 Csodálatos az Úr szeretetteljes gondviselése és igazságbeli következetessége, amelyet megfigyelhettünk a szegényekkel kapcsolatban, akiket az ország nagyjai zsákmányoltak ki. Őket ugyanis nem vitték fogságba, ott maradhattak Júdeában, és a földeket, szőlőket mind birtokba vehették. Ők megadták a földnek a hét évenkénti pihenést, a szombat-év törvénye szerint. Hozzájuk ment vissza Jeremiás, és ott lakott velük Mispában. Az elpusztított országban maradt, és népe között folytatta szolgálatát, akikért olyan sokat küzdött és szenvedett, mert hitt a megígért új kezdetben és az új szövetségben. Itt írta vigasztaló sorait fogságban élő honfitársainak, amelyben Isten szeretete és kegyelme nyilvánult meg. Arra biztatta őket, hogy építsenek házakat, házasodjanak, szaporodjanak, és igyekezzenek a város jólétén. Ne csüggedjenek, mert mihelyt eltelik a hetven esztendő, visszahozza és meghallgatja őket az Úr, és ismét egymásra találnak majd, mert teljes szívből fogják keresni Őt. 

Megfigyelhettük azt is, hogy a Hanániás nevű hamis próféta két éves fogságra utaló jövendölése nem teljesedett be, ezzel szemben az igaz próféta, Jeremiás szava beteljesedett, mert az Úr szólt általa. Sok tanulságot rejt ez a régi történet Isten ma élő népe számára. Többek között az egyik, hogy nincs az a „salamoni” templom, amit Isten megkímélne, ha ott bálványimádás folyik. Egy másik tanulság saját életünkre vonatkozóan az, hogy túl lehet feszíteni a húrt ugyan a folytonos engedetlenséggel, de akkor elszakad. Magyarázhatjuk hűtlenségünk körülményeit, fejtegethetjük annak miben létét, mintha az valójában a hűség jele volna, de Babilon le fog omlani, mert meg van írva, és a más aklokban élő juhok ki fognak onnan jönni, mert az is meg van írva. Ezzel az angyali üzenettel, -fussatok ki belőle én népem- mint lámpással kell keresnünk Jézus juhait. Segítsen ebben munkában a Jó Isten minket, Szent Lelkének erejével! Ámen!

